CELEX: 32020D2106
Language: lt
Date: 2020-12-14 00:00:00
Title: Komisijos įgyvendinimo sprendimas (ES) 2020/2106 2020 m. gruodžio 14 d. dėl apsaugos priemonės, kurios ėmėsi Suomija pagal Europos Parlamento ir Tarybos direktyvą 2006/42/EB, siekdama uždrausti tiekti rinkai bendrovės „Biltema Nordic Services“ variklio iškėlimo kranus (modelio numeris 15-371), gaminamus bendrovės „Biltema Nordic Services AB“ ir Suomijos rinkoje platinamus bendrovės „Biltema Suomi Oy“ (pranešta dokumentu Nr. C(2020) 8781) (Tekstas svarbus EEE)

2020 12 16   
               
               
                  LT
               
               
                  Europos Sąjungos oficialusis leidinys
               
               
                  L 425/101
               
            
         KOMISIJOS ĮGYVENDINIMO SPRENDIMAS (ES) 2020/2106
         2020 m. gruodžio 14 d.
         dėl apsaugos priemonės, kurios ėmėsi Suomija pagal Europos Parlamento ir Tarybos direktyvą 2006/42/EB, siekdama uždrausti tiekti rinkai bendrovės „Biltema Nordic Services“ variklio iškėlimo kranus (modelio numeris 15-371), gaminamus bendrovės „Biltema Nordic Services AB“ ir Suomijos rinkoje platinamus bendrovės „Biltema Suomi Oy“
         
            
               (pranešta dokumentu Nr. C(2020) 8781)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalies antrą pastraipą,
         kadangi:
         
                     (1)
                  
                  
                     2019 m. kovo 20 d. Suomija pranešė Komisijai apie 2019 m. vasario 6 d. nustatytą apsaugos priemonę, kurios imtasi pagal Direktyvos 2006/42/EB 11 straipsnio 1 dalį ir kuria draudžiama tiekti rinkai bendrovės „Biltema Nordic Services“ variklio iškėlimo kranus (modelio numeris 15-371), gaminamus bendrovės „Biltema Nordic Services AB“, Gamisonsgatan 26, 25466 Helsingborg, Švedija (toliau – gamintojas) ir Suomijos rinkoje platinamus bendrovės „Biltema Suomi Oy“, Aftonrådevägen 2, 00750 Helsingfors, Suomija;
                  
               
                     (2)
                  
                  
                     Suomija ėmėsi šios priemonės, nes manė, kad variklio iškėlimo kranai neatitinka kelių esminių sveikatos ir saugos reikalavimų, nustatytų šiuose Direktyvos 2006/42/EB I priedo skirsniuose;
                  
               
                     (3)
                  
                  
                     konkrečiai Suomija nurodė, kad:
                  
               
                     (4)
                  
                  
                     kranai nėra mechaniškai stiprūs, taip pažeidžiant Direktyvos 2006/42/EB I priede nustatytus esminius sveikatos ir saugos reikalavimus dėl mechaninio atsparumo (4.1.2.3 punktas);
                  
               
                     (5)
                  
                  
                     kranai yra nestabilūs ir sunkiai pajudinami, taip pažeidžiant Direktyvos 2006/42/EB I priede nustatytus esminius sveikatos ir saugos reikalavimus dėl stabilumo netekimo rizikos (1.3.1 punktas) ir dėl rizikos dėl stabilumo stokos (4.1.2.1 punktas);
                  
               
                     (6)
                  
                  
                     montavimo instrukcijose yra klaidų, susijusių su ratų pritvirtinimu; spausdintose instrukcijose yra klaidų, susijusių su neteisingu mašinos naudojimu, taip pažeidžiant Direktyvos 2006/42/EB I priede nustatytus esminius sveikatos ir saugos reikalavimus dėl saugos integravimo principų (1.1.2 punktas) ir dėl instrukcijų (1.7.4 punktas);
                  
               
                     (7)
                  
                  
                     gavusi pranešimą apie apsaugos priemonę, kurios ėmėsi Suomija, Komisija pradėjo konsultacijas su suinteresuotosiomis šalimis, kad išklausytų jų nuomonę. 2019 m. gruodžio 23 d. Komisija nusiuntė raštą gamintojui, platintojui ir Suomijos saugos ir cheminių medžiagų agentūrai; į raštą gamintojas ir platintojas neatsakė. 2020 m. sausio 13 d. Suomijos saugos ir cheminių medžiagų agentūra pateikė atsakymą ir nurodė, kad Suomijai priėmus sprendimą bendrovė „Biltema Suomi Oy“ nei to sprendimo, nei jo turinio neužginčijo. Suomijos saugos ir cheminių medžiagų agentūra taip pat nurodė neturinti daugiau informacijos apie šį atvejį;
                  
               
                     (8)
                  
                  
                     atsižvelgiant į Suomijos pateiktą informaciją apie apsaugos priemonę, kuriai gamintojas ar platintojas neprieštaravo, reikėtų daryti išvadą, kad variklio iškėlimo kranai (modelio numeris 15-371), neatitinka pirmiau minėtų Direktyvos 2006/42/EB I priede nustatytų esminių sveikatos ir saugos reikalavimų ir kad trūkumai gali kelti pavojų žmonių sveikatai ir saugai;
                  
               
                     (9)
                  
                  
                     todėl apsaugos priemonė, kurios ėmėsi Suomija, turėtų būti laikoma pagrįsta,
                  
               PRIĖMĖ ŠĮ SPRENDIMĄ:
         
            1 straipsnis
            Priemonė, kurios ėmėsi Suomija ir kuria draudžiama tiekti rinkai variklio iškėlimo kranus (modelio numeris 15–371), gaminamus bendrovės „Biltema Nordic Services AB“ (Švedija) ir Suomijos rinkoje platinamus bendrovės „Biltema Suomi Oy“ (Suomija), yra pagrįsta.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2020 m. gruodžio 14 d.
            
               
                  Komisijos vardu
               
               Thierry BRETON
               
                  Komisijos narys
               
            
         
         
            (1)  OL L 157, 2006 6 9, p. 24.